*****
ΚΑΝΟΝΙΣΜΟΣ (ΕΟΚ) αριθ. 1808/87 ΤΗΣ ΕΠΙΤΡΟΠΗΣ
της 29ης Ιουνίου 1987
που καθορίζει τις τιμές αναγωγής των σπόρων υβριδίου αραβοσίτου και υβριδίου σόργου που προορίζονται για σπορά για την περίοδο εμπορίας 1987/88
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως της αγοράς στον τομέα των σπόρων προς σπορά (1), όπως τροποποιήθηκε τελευταία από τον κανονισμό (ΕΟΚ) αριθ. 1355/86 (2), και ιδίως το άρθρο 6 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1355/86 του Συμβουλίου τροποποίησε τον κανονισμό (ΕΟΚ) αριθ. 2358/71 συμπεριλαμβάνοντας το υβρίδιο σόργου, που προορίζεται για σπορά, μεταξύ των προϊόντων που περιλαμβάνονται στην κοινή οργάνωση της αγοράς στον τομέα των σπόρων προς σπορά, υπάγοντάς το στο σύστημα της τιμής αναγωγής για το υβρίδιο αραβοσίτου·
ότι το άρθρο 6 παράγραφος 1 του κανονισμού (ΕΟΚ) αριθ. 2358/71 προβλέπει ότι καθορίζεται κατ' έτος μια τιμή αναγωγής για κάθε τύπο υβριδίου αραβοσίτου και υβριδίου σόργου που προορίζονται για τη σπορά· ότι οι τιμές αυτές αναγωγής πρέπει να καθορίζονται με βάση τις τιμές «ελεύθερο στα σύνορα» που παρατηρούνται κατά τη διάρκεια των τριών τελευταίων ετών εμπορίας, με εξαίρεση τις αντικανονικά χαμηλές τιμές· ότι, βάσει του άρθρου 2 του κανονισμού (ΕΟΚ) αριθ. 1578/72 του Συμβουλίου της 20ής Ιουλίου 1972 που θεσπίζει τους γενικούς κανόνες για τον καθορισμό των τιμών αναγωγής και για τη θέσπιση των τιμών προσφοράς «ελεύθερο στα σύνορα» του υβριδίου αραβοσίτου και του υβριδίου σόργου (3), όπως τροποποιήθηκε από τον κανονισμό (ΕΟΚ) αριθ. 1984/86 (4), που προορίζονται για σπορά, δεν θα πρέπει να ληφθούν υπόψη παρά οι τιμές εισαγωγών από τρίτες χώρες αντιπροσωπευτικών ως προς την ποσότητα και την ποιότητα του προϊόντος·
ότι οι εισαγωγές των τύπων του υβριδίου αραβοσίτου που προορίζονται για τη σπορά, που υπάγεται στη διάκριση 10.05 Α IV «Άλλα» του κοινού δασμολογίου, λόγω της πολύ μικρής ποσότητας που αφορούν οι εισαγωγές, δεν μπορούν να θεωρηθούν ως αντιπροσωπευτικές και ως εκ τούτου δεν μπορεί να καθοριστεί τιμή αναγωγής γι' αυτούς τους τύπους αραβοσίτου·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σπόρων προς Σπορά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 1987/88, οι τιμές αναγωγής του υβριδίου αραβοσίτου και του υβριδίου σόργου προορίζονται για σπορά, των διακρίσεων 10.05 Α Ι, 10.05 Α ΙΙ, 10.05 Α ΙΙΙ και 10.07 Γ Ι του κοινού δασμολογίου, καθορίζονται σύμφωνα με το παράρτημα.
Άρθρο 2
Ο παρών κανονισμός αρχίζει να ισχύει την 1η Ιουλίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουνίου 1987.